Source: https://24ka.internet.sk/162661/
Timestamp: 2019-06-17 00:58:19+00:00

Document:
Odborári v Dopravnom podniku mali podľa súdu právo na štrajk, mesto tvrdí, že je to inak – 24ka.sk
Odborári v Dopravnom podniku mali podľa súdu právo na štrajk, mesto tvrdí, že je to inak
Košice24 11. júna 2019 11. júna 2019
Košický okresný súd zamietol návrh Dopravného podniku mesta Košice (DPMK), ktorý chcel nariadením neodkladného opatrenia zabrániť odborárom pri DPMK štrajkovať. Ako potvrdila hovorkyňa súdu Anna Pančurová, proti rozhodnutiu sa možno odvolať.
Právo na štrajk je v Ústave
Okresný súd Košice II v odôvodnení rozhodnutia konštatuje, že právo na štrajk je zakotvené v Ústave SR ako jedno z hospodárskych, sociálnych a kultúrnych práv a patrí k významným ústavným právam. „Ústava zaručuje právo na štrajk bez väčších obmedzení. Žalobca DPMK podľa súdu neosvedčil základné skutočnosti potrebné na preukázanie, že je potrebné navrhovanou formou dočasne upraviť pomery strán a podľa názoru súdu by išlo o neprimeraný zásah do vzťahov medzi žalobcom a žalovanými,“ spresnila Pančurová.
„Ujma, ktorá žalobcovi môže vzniknúť, nie je nenapraviteľná. Pokiaľ žalobcovi nejaká ujma vznikne, môže sa domáhať svojho práva podaním žaloby o plnenie. Z tohto pohľadu súd návrh žalobcu na nariadenie neodkladného opatrenia, ktorým by súd žalovaným ako odborovým organizáciám uložil povinnosť zdržať sa realizácie práva na štrajk, považuje za nedôvodný,“ dodala.
Sú stále v štrajkovej pohotovosti
Odbory vyhlásili štrajkovú pohotovosť v dopravnom podniku 11. marca. V máji dvakrát na niekoľko hodín ostrým štrajkom ochromili košickú mestskú hromadnú dopravu s cieľom zvýšiť príspevok pre DPMK a zvýšiť platy o desať percent.
Primátor Jaroslav Polaček deklaroval, že 1. júla ponúkne riešenie situácie a predstaví systémové opatrenia na ozdravenie dopravného podniku, vrátane postupného zvyšovania platov.
Mesto Košice ako 100-percentný akcionár DPMK tvrdilo, že štrajky boli nezákonné, keďže o nich zamestnávateľ nebol informovaný minimálne tri pracovné dni vopred.
Odborári argumentovali, že štrajkujú v zmysle ústavy, a nie v zmysle kolektívneho vyjednávania, a preto túto povinnosť nemajú.
Vyjadrenie mesta k rozhodnutiu súdu
Súd nerozhodoval o zákonnosti resp. nezákonosti štrajku ako sa nesprávne uvádza. Súd len zamietol našu žiadosť o neodkladné opatrenie. O zákonnosti štrajku bude musieť rozhodnúť súd v samostatnom konaní.
V záujme upokojenia situácie pri vyjednávaní s odborármi, keďže predstavitelia odborových združení v DPMK avizovali, že do 1. júla budú pri presadzovaní svojich požiadaviek zdržanliví, podalo vedenie DPMK návrh na späťvzatie neodkladného opatrenia a neodvolá sa tak voči rozhodnutiu súdu.
Eva Mikulová / kosice.dnes24.sk/TASR
Ďalší článok Banskobystrický kraj zažije veľké cvičenie: Simulovať bude vojnový stav a mobilizáciu

References: súd 
 súd 
 súd 
 súd 

Súd 
 Súd 
 súd